钦定古今图书集成/明伦汇编/氏族典/第080卷 > 吴伯宗
## 钦定古今图书集成/明伦汇编/氏族典/第080卷 > 吴伯宗

按《明外史吴伯宗传》：“伯宗名祐，以字行，金谿人。洪武
三年乡荐举首。明年廷对，擢进士第一，授礼部员外
郎，与修《大明日历》。胡惟庸用事，欲人附己，伯宗性刚
直，不肯相屈下。惟庸衔之，中伤，以事谪凤阳。伯宗上
书论时政，因言惟庸专恣不法，辞甚剀切。帝得奏，召
还，使安南，得驯象方物以献。除国子助教，命进讲东”
宫，首陈“正心诚意”之说。改翰林典籍。帝制《十题》命赋，
援笔立就，帝称曰“才子。”除太常寺丞，辞。改国子司业，
又辞。忤旨，贬金华教谕。至淮安，召还为翰林检讨。十
五年进武英殿大学士。明年坐弟仲实为三河知县，
荐举不实，词连伯宗，降检讨。伯宗温厚详雅，不苟媕
阿，卒于官。